Betalingsservice.

Ordet lyder formentlig velkendt hos de fleste voksne med en budgetkonto. Men derimod er automatiske korttræk knap så velkendt. Endnu.

Automatisk korttræk er et alternativ til Betalingsservice, hvor virksomheder trækker direkte fra dit betalingskort i stedet for din konto.

- Når du som forbruger opretter en aftale med automatisk korttræk, så tillader du virksomheden at trække et beløb fast og automatisk hver måned direkte fra dit betalingskort. Det kan for eksempel være mobilselskabet eller din optiker, siger Michael Kjær, salgschef i ePay, der samarbejder med virksomheder, der gerne vil tilbyde kunderne automatisk korttræk.

Læs også : Lavere gebyrer på dine regninger

Formålet ved de to produkter er altså det samme – at sørge for, at dine regninger bliver betalt til tiden, så du slipper for træls rykkergebyrer. Men prisen er derimod en anden.

Ved at trække direkte fra dit kort vil gebyret typisk koste to kroner per trækning, mens Betalingsservice tager 4,32 kroner per trækning.